LV Eiropas Savienības Oficiālais Vēstnesis C 65/5

Paziņojums par procedūras sākšanu attiecībā uz pārbaudes procedūru saistībā ar tirdzniecības šķēršļiem Padomes Regulas (EK) Nr. 3286/94 izpratnē attiecībā uz ASV aizliegumu pārrobežu azartspēlēm internetā un šā aizlieguma izpildi

(2008/C 65/07)

Komisija 2007. gada 20. decembrī ir saņēmusi sūdzību saskaņā ar 4. punktu Regulā (EK) Nr. 3286/94 (1) (turpmāk “regula”). Regulas 5. panta 4. punktā minēto periodu ar sūdzības iesniedzēja piekrišanu pagarināja līdz 2008. gada 15. janvārim.

1. Sūdzības iesniedzējs

Sūdzību iesniedza Remote Gambling Association (turpmāk “RGA”).

RGA ir tirdzniecības asociācija ar mītni Londonā, kuras dalībnieki ir vairums pasaules lielāko interneta azartspēļu uzņēmumu. RGA sastāvā ir deviņi no desmit lielākajiem Kopienas piegādātajiem un sešpadsmit no pirmajiem divdesmit. Tādēļ tā pārstāv būtisku Kopienas interneta azartspēļu nozares daļu.

Tādēļ RGA regulas 4. panta 1. punkta un 2. panta 6. punkta nozīmē ir asociācija, kas darbojas viena vai vairāku Kopienas uzņēmumu vārdā.

2. Attiecīgais pakalpojums

Sūdzība attiecas uz tādu komerciālo azartspēļu un derību pakalpojumu piegādi, kurus saņem no attāluma, galvenokārt, izmantojot internetu.

Uz pakalpojumu attiecas Vispārējās vienošanās par tarifiem un tirdzniecību (turpmāk VVTT) 96492. apakšnodaļa “Azartspēļu un derību pakalpojumi”, 964. nodaļa “Sporta un citi atpūtas pakalpojumi” vai “Pakalpojumu nozaru klasifikācijas saraksts” (tā saucamais saraksts “W/120”).

Īpaši ES tiesību akti nepastāv, bet vairākas ES dalībvalstis izsniedz licences interneta azartspēļu operatoriem (Austrija, Īrija, Itālija, Malta, Apvienotā Karaliste un Gibraltārs) saskaņā ar valstu likumdošanu vai noteikumiem.

3. Priekšmets

Sūdzība attiecas uz: i) ASV tiesību aktiem, kas uzliek aizliegumu interneta azartspēlēm; ii) ASV pasākumiem, kas veikti šo tiesību aktu īstenošanai; un iii) diskriminējošo veidu, kā tiesību akti ir īstenoti.

Šajā ziņā sūdzības iesniedzējs konkrēti min attiecīgos noteikumus likumā US Wire act un noteikumus par īpašām priekšrocībām, kas it kā ir radītas likumā Interstate Horse Racing Act (IHA), likumos the Travel Act, the Illegal Gambling Business Act (IGBA), the Wagering Paraphernalia Act, un federālos tiesību aktos, kas vērsti pret naudas atmazgāšanu, štatu likumos ietvertos aizliegumus, likumu Unlawful Gambling Business Act (UIGEA) un atšķirīgo un diskriminējošo attieksmi, kas šajos likumos paredzēta pret ES piegādātajiem salīdzinājumā ar ASV piegādātājiem.

4. Pieņēmumi par šķēršļiem tirdzniecībā

Sūdzības iesniedzējs uzskata, ka 3. punktā aprakstītie pasākumi ir šķēršļi tirdzniecībā regulas 2. panta 1. punkta izpratnē.

Sūdzības iesniedzējs apgalvo, ka 3. punktā aprakstītie pasākumi nav saderīgi ar vairākiem VVTT noteikumiem.

Sūdzības iesniedzējs apgalvo, ka saglabājot likumus the Wire Act, the Travel Act un the IGBA, par kuriem ASV azartspēļu strīdā (WT/DS285) konstatēts, ka tie pārkāpj VVTT XVI pantu, un veicot izpildes pasākumus attiecībā uz ārvalstu pakalpojumu piegādātājiem, ASV liedz piekļuvi tirgum, kas ir pretrunā XVI pantam. Turklāt sūdzības iesniedzējs argumentē, ka UIGEA pieņemšana, kurā ASV kongress atzīst, ka interneta azartspēles var pakļaut noteikumiem, un tiesību aktu izlases veida izpildi, proti, galvenokārt, izmantojot kriminālas sankcijas attiecībā uz ārvalstu pakalpojumu sniedzējiem, bet ne attiecībā uz ASV mītošiem pakalpojumu sniedzējiem, vēl skaidrāk pierāda XVI panta pārkāpumu un vienlaikus ievērojami pasliktina ASV iespējamās izredzes pierādīt, ka VVTT XIV pants nav pārkāpts.

Otrkārt, sūdzības iesniedzējs apgalvo, ka 3. punktā aprakstītie pasākumi nav saderīgi ar VVTT XVII pantu. Sūdzības iesniedzējs argumentē, ka ASV mītoši interneta zirgu skriešanās derību operatori un ārpus ASV mītošie interneta azartspēļu operatori ir līdzīgu pakalpojumu sniedzēji jeb līdzīgi pakalpojumi un ka ASV, piemērojot ārpus ASV mītošajiem interneta azartspēļu operatoriem mazāk labvēlīgus noteikumus, pārkāpj XVII pantu. Sūdzības iesniedzējs apgalvo, ka daži ES operatori nav piedāvājuši azartspēles zirgu skriešanās jomā vienīgi tādēļ, ka ASV ir piemērojušas reglamentējošus pasākumus, kas kropļo konkurenci starp ASV mītošiem operatoriem un ārpus ASV mītošiem operatoriem. Turklāt var iebilst, ka aizlieguma sniegt azartspēļu pakalpojumus no attāluma izlases veida izpilde, attiecinot uz ārvalstu pakalpojumu sniedzējiem, bet ne uz ASV mītošajiem pakalpojumu sniedzējiem, it īpaši izmantojot iespējamas kriminālas sankcijas, nenoliedzami ir diskriminācijas veids, kas nav saderīgs ar XVII pantu.

Sūdzības iesniedzējs turklāt vērš uzmanību un to, ka nākamajos mēnešos paredzētas būtiskas izmaiņas attiecīgajā VVTT juridiskajā regulējumā, jo ASV ir nodoms atteikties no tās saistībām VVTT attiecībā uz azartspēlēm un derību pakalpojumiem. Sūdzības iesniedzējs argumentē, ka šī atteikšanās nav ar atpakaļejošu spēku un tādēļ tā neietekmēs ASV pienākumus attiecībā uz jebkādu rīcību vai faktu, kas noticis laikā, kad saistības vēl joprojām bija spēkā. Ņemot vērā to, ka vienīgā atbilstošā tirdzniecība (rīcība vai fakts), uz ko attiecas sūdzība, ir azartspēles no attāluma, ko vairāki ES mītoši operatori ir piedāvājuši personām ASV pirms to aiziešanas no ASV tirgus un tādējādi laikā, kad ASV saistības vēl bija spēkā, saskaņā ar sūdzības iesniedzēja uzskatiem ASV pienākums būtu neveikt vai neturpināt nevienu pasākumu, kas pārkāptu to pienākumus attiecībā uz šādu iepriekš veiktu tirdzniecību.

Ņemot vērā Komisijas rīcībā esošo faktisko informāciju un tai iesniegtos pierādījumus, tā uzskata, ka sūdzībā ir pietiekami daudz sākotnēji šķietami pamatotu pierādījumu tam, ka pastāv šķēršļi tirdzniecībā regulas 2. panta 1. punkta izpratnē.

5. Pieņēmums par nelabvēlīgu ietekmi uz tirdzniecību

Sūdzības iesniedzējs iebilst, ka sūdzībā konstatētie tirdzniecības šķēršļi bijuši par pamatu tā pilnīgai aiziešanai no ASV tirgus, un tiem turklāt bijusi ievērojami nelabvēlīga ietekme uz tā uzņēmējdarbību ārpus ASV. Tādēļ tas uzsver, ka var uzskatīt, ka tirdzniecības šķēršļi izraisa vai draud izraisīt nelabvēlīgu ietekmi uz tirdzniecību.

Sūdzībā ir iekļauta informācija un pierādījumi, kas liecina, ka pasākumiem ir bijusi ievērojama ietekme gan uz pakalpojumu tirdzniecību starp ES un ASV, gan uz Kopienas azartspēļu nozari, kā arī, iespējams, ievērojama ietekme uz Kopienas ekonomiku. Turklāt tas uzskata, ka pastāvošie kriminālo sankciju draudi var turpmāk būtiski ietekmēt iesaistītos azartspēļu nozares uzņēmumus. Galvenie attiecīgie rādītāji, kas minēti sūdzībā, ir trīs galveno ES uzņēmumu 3 miljardu euro ieņēmumu zaudējumi ASV; šo pašu trīs uzņēmumu akciju tirgus daļas zaudējums 11 miljardu euro apmērā pēc UIGEA pieņemšanas un to aiziešana no ASV tirgus; ievērojamu soda naudu nomaksa ASV Justīcijas departamenta prasībās; atsauce uz potenciālu iespējamu sankciju ietekmi uz uzņēmumu spēju normālos apstākļos veikt uzņēmējdarbību ārpus ES un rezonanses ietekme uz nozarēm, kas piegādā pakalpojumus azartspēļu nozarei, kā arī uz bankām, kas sniegušas maksājumu pakalpojumus.

Komisija uzskata, ka sūdzībā ir pietiekami daudz sākotnēji šķietami pamatotu pierādījumu tam, ka pasākumi negatīvi ietekmē sūdzības iesniedzēju un Kopienas saimnieciskās darbības nozari vai nozares regulas 2. panta 4. punkta izpratnē.

6. Kopienas intereses

Sūdzības iesniedzējs norāda, ka ES ir izveidojusi pasaules vadošo interneta azartspēļu uzņēmējdarbību un šajā nozarē ievērojami pārspēj ASV. Daudzi pasaules lielākie uzņēmumi ir saņēmuši licences un darbojas no Apvienotās Karalistes, Gibraltāra, Maltas, Īrijas un Austrijas. Zviedrijā, Kiprā, Bulgārijā un Igaunijā veic ievērojamu daļu biroja administratīvo funkciju, sniedzot atbalstu tehnoloģijas, tirgvedības un klientu apkalpošanas jomā. Sūdzības iesniedzējs piebilst, ka par šo ātri augošo e-tirdzniecības nozari nav pieejama precīza statistika, bet ir daži rādītāji, kas liecina par nozares ekonomisko nozīmi, tostarp aplēse par to, ka ES interneta azartspēļu nozarē ir nodarbināti 15 000 darbinieku, turklāt šajā nozarē tāda darba īpatsvars, kura veikšanai nepieciešamas augstvērtīgas zināšanas, ir lielāks nekā daudzās citās nozarēs. Turklāt tas norāda, ka interneta azartspēļu nozarei ir būtiska netieša ekonomiskā ietekme uz citām ekonomikas nozarēm, kas saistītas ar tādas infrastruktūras nodrošināšanu, kas nepieciešama uzņēmējdarbībai internetā (pirmkārt, finanšu pakalpojumi, informācijas tehnoloģija un profesionālie pakalpojumi).

Svarīgs faktors, kas jāņem vērā, ir 2006. gada oktobra paziņojums “Globālā Eiropa vispasaules konkurencē”. Komisija norāda, ka līdztekus protekcionisma atmešanai pašu mājās ir vajadzīga aktivitāte, kas radītu atvērtus tirgus un taisnīgus nosacījumus tirdzniecībai ārzemēs. Tajā vissvarīgākā nodaļa attiecas uz rīcības plānu par ES konkurētspēju ārvalstīs, kurā iekļauti plāni attiecībā uz atjaunināto tirgus piekļuves stratēģiju, kura turpina 1996. gadā aizsākto stratēģiju, lai palīdzētu veicināt daudzpusējas un divpusējas tirdzniecības darījumus un atvērt trešu valstu tirgus. Šajā saistībā ir svarīgi nodrošināt, lai citi PTO dalībnieki pildītu savas PTO saistības.

Paturot prātā iepriekš minēto, ir uzskatāms, ka Kopienas interesēs ir uzsākt pārbaudes procedūru.

7. Procedūra

Komisija, pienācīgi apspriedusies ar padomdevēju komiteju, kura izveidota saskaņā ar regulu, un nolēmusi, ka ir pietiekami daudz pamatotu pierādījumu pārbaudes procedūras uzsākšanai, lai izskatītu attiecīgos juridiskos un faktiskos jautājumus, un ka tas ir Kopienas interesēs, ir uzsākusi pārbaudi saskaņā ar regulas 8. pantu.

Ieinteresētās personas var pieteikties un rakstiski paust savu viedokli konkrētos sūdzības iesniedzēja izvirzītos jautājumos, sniedzot apstiprinošus pierādījumus.

Turklāt Komisija uzklausīs personas, kuras pieteikšanās brīdī to rakstiski pieprasa, ar noteikumu, ka uz tām pirmām kārtām attiecas procedūras rezultāts.

Šo paziņojumu publicē saskaņā ar regulas 8. panta 1. punkta a) apakšpunktu.

8. Termiņš

Jebkurai ar šo jautājumu saistītai informācijai un jebkuram uzklausīšanas pieprasījumam ir jānonāk Komisijā ne vēlāk kā 30 dienas pēc šā paziņojuma publicēšanas dienas, un tie rakstiski nosūtāmi uz šādu adresi:

European Commission Directorate-General for Trade Mr Jean-François Brakeland, DG Trade F.2 CHAR 9/74 B-1049 Brussels Fakss: (32-2) 299 32 64.

Norādīts, ka gadījumā, ja ieinteresētās personas uzskata, ka tām radušās grūtības realizēt tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iejaukšanos. Tā darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot būt par vidutāju procedūras jautājumos, kas skar to interešu aizstāvību lietas izskatīšanā, īpaši jautājumos par pieeju lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informācija un kontaktinformācija atrodama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) Padomes 1994. gada 22. decembra Regula (EK) Nr. 3286/94, ar ko nosaka Kopienas procedūras kopējās tirdzniecības politikas jomā, lai nodrošinātu Kopienas tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ir ieviesti Pasaules tirdzniecības organizācijas (PTO) aizgādnībā (OV L 349, 31.12.1994., 71. lpp., kurā jaunākie grozījumi izdarīti ar Regulu (EK) Nr. 125/2008 (OV L 40, 14.2.2008., 1. lpp.).